ORDE do 23 de marzo de 2011 pola que se clasifica de interese cultural a Fundación Manolo Paz Arte Contemporánea.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 08/04/2011

Examinado o expediente de solicitude de clasificación da Fundación Manolo Paz Arte Contemporánea con domicilio no lugar de Quintáns, s/n. Castrelo, de Cambados (Pontevedra).
Feitos.
1. Manuel Paz Mouta, presidente do padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación Manolo Paz Arte Contemporánea foi constituída en escritura pública outorgada en Cambados, o 22 de novembro de 2010, ante o notario Francisco Manuel Botana Torrón, co número de protocolo 2.404, por Manuel Paz Mouta que actúa no seu propio nome e dereito. Esta escritura foi rectificada por outra outorgada en Cambados o 16 de febreiro de 2011, ante o mesmo notario, co número de protocolo 316.
3. Segundo consta no artigo 6º dos seus estatutos, a fundación ten por obxecto:
-O estudo, conservación e difusión da obra do escultor Manolo Paz, no contexto da universalidade que caracteriza a súa contribución ao patrimonio cultural galego;
-A creación, posta en marcha e mantemento do Museo Manolo Paz Arte Contemporánea;
-A promoción e difusión da arte contemporánea en xeral por todos os medios coñecidos, tanto a través de edicións en soporte papel, informático ou internet, así como a través de calquera outro medio e soporte audiovisual e informático;
-A organización de exposicións permanentes, temporais e itinerantes, congresos, simposios, cursos, seminarios e xornadas sobre arte contemporánea;
-A conservación, estudo, posta á disposición dos investigadores e difusión dos fondos culturais, bibliográficos, artísticos, documentais, etc. que constitúan en cada momento o patrimonio da Fundación.
4. O padroado inicial da Fundación está formado por Manuel Paz Mouta como presidente; María Julia García Escudeiro como vicepresidenta e secretaria; e Manuel Paz García como vogal.
5. A comisión integrada polos secretarios xerais de todas as consellerías eleva ao conselleiro de Presidencia, Administracións Públicas e Xustiza proposta de clasificación como de interese cultural da Fundación Manolo Paz Arte Contemporánea, con base nas materias que constitúen o seu obxecto fundacional.
6. Na escritura de constitución consta a identidade dos fundadores, a dotación inicial, os estatutos e a identificación dos membros do padroado.
7. De conformidade co artigo 51º do Decreto 14/2009, do 21 de xaneiro, polo que se aproba o Regulamento de fundacións de interese galego, e segundo proposta da comisión de secretarios, procede a súa clasificación como de interese cultural e a súa adscrición á Consellería de Cultura e Turismo.
Consideracións legais.
1. O artigo 34º da Constitución española recoñece o dereito de fundación para fins de interese xeral de acordo coa lei, e o artigo 27º.26 do Estatuto de autonomía de Galicia establece competencia exclusiva sobre o réxime das fundacións de interese galego.
2. A escritura de constitución da fundación contén os datos exixidos na Lei 12/2006, do 1 de decembro, de fundacións de interese galego.
3. Segundo establece o artigo 7º do Decreto 15/2009, do 21 de xaneiro, polo que se aproba o regulamento do rexistro de fundacións de interese galego, corresponde a esta Consellería de Presidencia, Administracións Públicas e Xustiza, a clasificación da fundación e a adscrición á consellería correspondente, que exercerá as funcións de protectorado.
De conformidade co exposto, e considerando que se cumpren as condicións establecidas pola normativa vixente en materia de fundacións de interese galego, de acordo coa proposta realizada pola Comisión de Secretarios Xerais na súa reunión do día 15 de marzo de 2011,
DISPOÑO:
Clasificar de interese cultural a Fundación Manolo Paz Arte Contemporánea, adscribíndoa ao protectorado da Consellería de Cultura e Turismo.
Contra esta orde que pon fin á vía administrativa, pode interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, podendo interpoñer con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 23 de marzo de 2011.
Alfonso Rueda Valenzuela
Conselleiro de Presidencia, Administracións Públicas e Xustiza